b'\n_START_ARTICLE_\nLaurie Anderson\n_START_SECTION_\nBiografija\n_START_PARAGRAPH_\nLori Anderson gim\xc4\x97 Mar\xc4\x97s Liujis ir Arturo T. Andersono \xc5\xa1eimoje. Ji baig\xc4\x97 Glenbard West vidurin\xc4\x99 mokykl\xc4\x85. Barnardo koled\xc5\xbee baigusi meno istorijos bakalauro studijas \xc4\xafgijo magna cum laude ir Phi Beta Kappa diplomus. 1972\xc2\xa0m. ji \xc4\xafgijo skulpt\xc5\xabros magistro laipsn\xc4\xaf Kolumbijos universitete. Jos pirmas scenos men\xc5\xb3 k\xc5\xabrinys\xc2\xa0\xe2\x80\x93 simfonija automobili\xc5\xb3 ragais, buvo atliktas 1969\xc2\xa0m. 1970\xc2\xa0m. ji reng\xc4\x97 pogrindin\xc4\xaf komiks\xc4\x85 \xe2\x80\x9eBoloney Moccasins\xe2\x80\x9c, kur\xc4\xaf publikavo George DiCaprio. 8-ojo de\xc5\xa1imtme\xc4\x8dio prad\xc5\xbeioje dirbo kaip meno instruktor\xc4\x97, meno kritik\xc4\x97 \xc5\xbeurnaluose, tokiuose kaip ArtForum. Iliustravo vaik\xc5\xb3 knygas, kuri\xc5\xb3 pirmoji buvo pavadinta \xe2\x80\x9eThe Package\xe2\x80\x9c\xc2\xa0\xe2\x80\x93 paveiksl\xc4\x97li\xc5\xb3 paslap\xc4\x8di\xc5\xb3 istorija. Anderson prad\xc4\x97jo susitikin\xc4\x97ti su \xc5\xbeymiu amerikie\xc4\x8di\xc5\xb3 muzikantu, grup\xc4\x97s the Velvet Underground dain\xc5\xb3 k\xc5\xabr\xc4\x97ju Lou Reed 1992\xc2\xa0m. ir buvo u\xc5\xbe jo i\xc5\xa1tek\xc4\x97jusi nuo 2008\xc2\xa0m. iki jo mirties 2013\xc2\xa0m.\n_START_SECTION_\nKarjera ir k\xc5\xabryba\n_START_PARAGRAPH_\nAnderson yra laikoma eksperimentin\xc4\x97s elektronin\xc4\x97s muzikos pioniere. Ji i\xc5\xa1rado kelet\xc4\x85 prietais\xc5\xb3, kuriuos naudojo savo \xc4\xafra\xc5\xa1uose ir scenos men\xc5\xb3 pasirodymuose. 1977\xc2\xa0m. ji suk\xc5\xabr\xc4\x97 juostin\xc4\xaf smuik\xc4\x85 (angl. tape-bow violin), kuris vietoje arklio \xc5\xa1eri\xc5\xb3 naudoja \xc4\xafra\xc5\xa1yt\xc4\x85 magnetin\xc4\x99 juost\xc4\x85 ir magnetin\xc4\x99 juostos galvut\xc4\x99 tiltelyje. 10-ojo de\xc5\xa1imtme\xc4\x8dio pabaigoje ji suk\xc5\xabr\xc4\x97 kalban\xc4\x8di\xc4\x85 lazdel\xc4\x99 (angl. talking stick)\xc2\xa0\xe2\x80\x93 1,8\xc2\xa0m ilgio MIDI valdikl\xc4\xaf, kuris gali pasiekti ir replikuoti garsus._NEWLINE_20 a. 8-ajame de\xc5\xa1imtmetyje ji dirbo Niujorke. \xc5\xa0iuo laikotarpiu vienu labiausiai \xc5\xbeiniasklaidoje cituojam\xc5\xb3 jos k\xc5\xabrini\xc5\xb3 tapo \xe2\x80\x9eDuets on Ice\xe2\x80\x9c. K\xc5\xabrinyje, skambant \xc4\xafra\xc5\xa1ui, ji groja smuiku ir d\xc4\x97vi slides, kuri\xc5\xb3 gele\xc5\xbet\xc4\x97s yra su\xc5\xa1aldytos ledo bloke: pasirodymas laikomas baigtu, kai ledas i\xc5\xa1tirpsta._NEWLINE_Du ankstyvieji k\xc5\xabriniai \xe2\x80\x9eNew York Social Life\xe2\x80\x9c ir "Time to Go, " yra \xc4\xaftraukti \xc4\xaf 1977\xc2\xa0m. rinkin\xc4\xaf New Music for Electronic and Recorded Media, kartu su Pauline Oliveros ir kit\xc5\xb3 kompozitori\xc5\xb3 darbais. \xc5\xa0iuo laikotarpiu Anderson taip pat \xc4\xafra\xc5\xa1\xc4\x97 nema\xc5\xbeai avangardin\xc4\x97s muzikos \xc4\xafra\xc5\xa1\xc5\xb3, \xc4\xaftraukt\xc5\xb3 \xc4\xaf \xc5\xa1io stiliaus muzikos rinktines. Daugiausia\xc2\xa0\xe2\x80\x93 Niujorko poetui John Giorno priklausan\xc4\x8dioje \xc4\xafra\xc5\xa1\xc5\xb3 kompanijoje Giorno Poetry Systems. Vienas ry\xc5\xa1kiausi\xc5\xb3 \xc5\xa1ioje kompanijoje i\xc5\xa1leist\xc5\xb3 k\xc5\xabrini\xc5\xb3 yra \xe2\x80\x9eYou\xe2\x80\x99re the Guy I Want to Share My Money With\xe2\x80\x9c._NEWLINE_1978\xc2\xa0m. ji dalyvavo konferencijoje \xe2\x80\x9eThe Nova Convention\xe2\x80\x9c, kartu su kylan\xc4\x8diomis avangardo muzikos \xc5\xbevaig\xc5\xbed\xc4\x97mis, tokiomis kaip William S. Burroughs, Philip Glass, Frank Zappa, Timothy Leary, Malcolm Goldstein, John Cage ir Allen Ginsberg._NEWLINE_Anderson 20 a. pabaigoje daug laiko skyr\xc4\x97 ra\xc5\xa1ymui. Ji apra\xc5\xa1\xc4\x97 Niujorko kult\xc5\xabrin\xc4\xaf charakter\xc4\xaf, publikuot\xc4\x85 Encyclop\xc3\xa6dia Britannica bei suk\xc5\xabr\xc4\x97 daug multimedini\xc5\xb3 prezentacij\xc5\xb3, kurios da\xc5\xbeniausiai buvo \xc4\xafkv\xc4\x97ptos Moby-Dick persona\xc5\xbeo. Viena pagrindini\xc5\xb3 Anderson darb\xc5\xb3 tem\xc5\xb3 yra technologij\xc5\xb3 \xc4\xaftaka \xc5\xbemoni\xc5\xb3 santykiams ir bendravimui._NEWLINE_2003\xc2\xa0m. Anderson tapo pirm\xc4\x85j\xc4\x85 reziduojan\xc4\x8dia menininke NASA. Tai j\xc4\x85 \xc4\xafkv\xc4\x97p\xc4\x97 sukurti k\xc5\xabrin\xc4\xaf The End of the Moon._NEWLINE_2004\xc2\xa0m. ji buvo Olimpini\xc5\xb3 \xc5\xbeaidyni\xc5\xb3 atidarymo ceremonijos k\xc5\xabrybin\xc4\x97s komandos nar\xc4\x97 At\xc4\x97nuose. Tais pa\xc4\x8diais metais bendradarbiavo su choreografe Trisha Brown ir film\xc5\xb3 k\xc5\xabr\xc4\x97ja Agnieszka Wojtowicz-Vosloo multimedij\xc5\xb3 projekte O Zlozony/O Composite. Baletas buvo pirm\xc4\x85 kart\xc4\x85 pastatytas Pary\xc5\xbeiaus Nacionalin\xc4\x97je Operoje \xe2\x80\x9eOpera Garnier\xe2\x80\x9c 2004\xc2\xa0m. gruod\xc4\xaf ._NEWLINE_Karjeros eigoje ji bendradarbiavo su tokiais muzikos k\xc5\xabr\xc4\x97jais ir atlik\xc4\x97jais kaip William S. Burroughs, Jean Dupuy, Arto Lindsay, Bill Laswell, Ian Ritchie, Peter Gabriel, Perry Hoberman, David Sylvian, Jean Michel Jarre, Brian Eno, Philip Glass, Nona Hendryx, Bobby McFerrin, Ryuichi Sakamoto, Dave Stewart, Peter Gordon, Adrian Belew, Hector Zazou ir Lou Reed.'